AFTALE MELLEM INSTITUTIONERNE af 20. december 1994 om en hurtig arbejdsmetode ved officiel kodifikation af lovtekster (96/C 102/02)

(Denne tekst erstatter og annullerer teksten offentliggjort i EFT nr. C 293 af 8. november 1995)

1. For så vidt angår denne arbejdsmetode forstås ved officiel kodifikation en procedure, hvorved de retsakter, der kodificeres, ophæves og erstattes af en enkelt retsakt, uden at der foretages nogen indholdsmæssige ændringer af de tidligere retsakter.

2. De prioriterede områder for kodifikation godkendes af de tre involverede institutioner efter forslag fra Kommissionen, der i sit arbejdsprogram anfører de forslag om kodifikation, som den agter at forelægge.

3. Kommissionen forpligter sig til ikke i sine kodifikationsforslag at forelægge nogen indholdsmæssige ændringer af de retsakter, der skal kodificeres.

4. Den rådgivende gruppe bestående af de juridiske tjenester i Europa-Parlamentet, Rådet og Kommissionen behandler kodifikationsforslaget, når det er vedtaget af Kommissionen. Snarest muligt herefter bekræfter gruppen ved en udtalelse, at forslaget rent faktisk udelukkende består i en kodifikation uden nogen indholdsmæssige ændringer.

5. Fællesskabets normale lovgivningsprocedurer overholdes fuldt ud.

6. I og med at formålet med Kommissionens forslag udelukkende er at kodificere gældende tekster, er såvel Europa-Parlamentet som Rådet retligt afskåret fra at foretage nogen form for indholdsmæssige ændringer.

7. Kommissionens forslag behandles i alle sine aspekter efter en hurtig procedure i Europa-Parlamentet (behandling i kun ét udvalg og godkendelse ved forenklet procedure) og i Rådet (behandling i én gruppe og punkt I/A-procedure i Coreper).

8. Skulle det under den lovgivningsmæssige procedure vise sig nødvendigt at foretage indholdsmæssige ændringer og ikke blot en kodifikation, forelægger Kommissionen i givet fald det eller de nødvendige forslag med henblik herpå.

Udfærdiget i Bruxelles, den tyvende december nitten hundrede og fireoghalvfems.

For Rådet for Den Europæiske Union

Klaus KINKEL

For Europa-Parlamentet

Nicole FONTAINE

For Europa-Kommissionen

Jacques DELORS

FÆLLES ERKLÆRINGER

Erklæring vedrørende punkt 4 i den hurtige arbejdsmetode ved officiel kodifikation af lovtekster

Europa-Parlamentet, Rådet og Kommissionen er enige om, at den rådgivende gruppe skal bestræbe sig på at afgive sin udtalelse så betids, at den er institutionerne i hænde, inden de hver især påbegynder behandlingen af det pågældende forslag.

Erklæring vedrørende punkt 7 i den hurtige arbejdsmetode ved officiel kodifikation af lovtekster

Europa-Parlamentet, Rådet og Kommissionen bekræfter, at Parlamentets og Rådets behandling »af alle aspekter« af Kommissionens forslag i forbindelse med officiel kodifikation vil finde sted på en sådan måde, at de to målsætninger for kodifikationsmetoden overholdes, dvs. at kodifikationen i hver institution kun behandles af et enkelt organ, og behandlingen foregår næsten automatisk.

De tre institutioner er endvidere enige om, at behandlingen af Kommissionens forslag i alle deres aspekter ikke indebærer en fornyet drøftelse af de materielle løsninger, som parterne nåede til enighed om i forbindelse med vedtagelsen af de retsakter, som kodificeres.

Erklæring vedrørende punkt 8 i den hurtige arbejdsmetode ved officiel kodifikation af lovtekster

Europa-Parlamentet, Rådet og Kommissionen tager til efterretning, at Kommissionen, såfremt det skulle vise sig nødvendigt at foretage indholdsmæssige ændringer og ikke blot en kodifikation, i hvert enkelt tilfælde kan vælge, om den vil foreslå en omarbejdelse eller i stedet forelægge et særskilt forslag om ændring under opretholdelse af forslaget om kodifikation, hvori ændringen så efter sin vedtagelse vil blive indarbejdet.

*

* *

ERKLÆRING FRA EUROPA-PARLAMENTET

Erklæring vedrørende punkt 5 i den hurtige arbejdsmetode ved officiel kodifikation af lovtekster

Parlamentet er for sit vedkommende af den opfattelse, at det, navnlig hvis der er en ændring af retsgrundlaget eller af proceduren for vedtagelse af den pågældende tekst, må forbeholde sig at kunne tage stilling til, om kodifikationen er hensigtsmæssig under hensyntagen til, at de normale lovgivningsprocedurer skal overholdes, jf. punkt 5 i denne aftale.